《晚秋喜雨》
唐代·李峤

积阳躔首夏，隆旱届徂秋。炎威振皇服，歊景暴神州。

气涤朝川朗，光澄夕照浮。草木委林甸，禾黍悴原畴。

国惧流金眚，人深悬磬忧。紫宸兢履薄，丹扆念推沟。

望肃坛场祀，冤申囹圄囚。御车迁玉殿，荐菲撤琼羞。

济窘邦储发，蠲穷井赋优。服闲云骥屏，冗术土龙修。

睿感通三极，天诚贯六幽。夏祈良未拟，商祷讵为俦。

穴蚁祯符应，山蛇毒影收。腾云八际满，飞雨四溟周。

聚霭笼仙阙，连霏绕画楼。旱陂仍积水，涸沼更通流。

晚穗萎还结，寒苗瘁复抽。九农欢岁阜，万宇庆时休。

野洽如坻咏，途喧击壤讴。幸闻东李道，欣奉北场游。

作者简介：李峤(644～713) ，唐代诗人。字巨山。赵州赞皇（今属河北）人。李峤对唐代律诗和歌行的发展有一定的作用与影响。他前与王勃、杨炯相接，又和杜审言、崔融、苏味道并称“文章四友”。